LXX.  Ecclesiae Burdigalensis privilegia et possessiones confirmat.   (Laterani, April. 25.) [MANSI,  Concil.,  XXI, 783.]
Author: Anastasius IV

ANASTASIUS episcopus, servus servorum Dei, venerabilibus fratribus GAUFRIDO Burdegalensi archiepiscopo, ejusque suffraganeis episcopis Agennensi, Engolismensi, Xantonensi, Pictaviensi, Petragoricensi, et universis abbatibus per eamdem provinciam constitutis tam praesentibus quam futuris in perpetuum.

Quoties aliqua ecclesiarum conditionibus saecularium virorum per catholicorum principum provisionem eximitur et grata ei conceditur libertate potiri, sanctae Romanae Ecclesiae universorum Christi fidelium matri providendum imminet attentius et agendum quatenus quod ad honorem Dei et salutem Ecclesiae suae factum esse dignoscitur, taliter auctoritate apostolica roboretur ut non debeat Ecclesia Dei, quae libertati reddita videbatur, per aliquorum malitiam recidivis denuo conditionibus aggravari. Quemadmodum enim catholica mater Ecclesia, etc. nos praedecessorum nostrorum felicis memoriae, Innocentii videlicet, Lucii et Eugenii Romanorum pontificum vestigiis inhaerentes, nostri favoris assertione firmamus, et ratam et inconvulsam futuris temporibus observari praecipimus. Ut videlicet tam in Burdegalensi sede quam in aliis episcopalibus ecclesiis vel abbatiis ejusdem provinciae in episcoporum electionibus vel abbatum canonicam habeatis libertatem, absque hominii, juramenti, seu etiam fidei per manus datae obligationem. Porro quod a praedecessoribus nostris in generalibus est statutum conciliis, res et bona et universa Burdegalensis archiepiscopi et suffraganeorum episcoporum vel abbatum decedentium, successorum usibus illibata servari pariter et inconvulsa apostolica auctoritate decernimus. Adjicientes etiam ut omnes ecclesiae infra supradictam provinciam constitutae praedia, possessiones et universa ad ipsas pertinentia, secundum privilegia, justitias et bonas consuetudines suas integra et inconvulsa possideant, atque, ut dictum est, in omnibus ecclesiis earumque ministris et posessionibus vestris canonicam habeatis in omnibus libertatem, salva sedis apostolicae auctoritate. Nulli ergo hominum fas sit vos vel ecclesias vestras super hac nostra constitutione temere perturbare aut aliquam vobis exinde contrarietatem inferre. Si quis autem huic nostrae constitutioni ausu temerario contraire tentaverit, si non reatum suum congrue emendaverit, potestatis honorisque sui careat dignitate, et omnipotentis Dei et beatorum Petri et Pauli apostolorum ejus indignationem incurrat, et excommunicationi subjaceat. Conservantes vero eorumdem apostolorum benedictionem et gratiam consequantur. Amen. Ego Anastasius catholicae Ecclesiae episcopus subscripsi. Ego Imarus Tusculanus episcopus s. Ego Cynthius Portuensis et Sanctae Rufinae episcopus s. Ego W. presbyter cardinalis tit. Calixti s. Ego Hubaldus presb. card. tit. S. Praxedis s. Ego Manfredus presb. card. tit. S. Sabinae s. Ego Aribertus presb. card. tit. S. Anastasiae s Ego Julius presb. card. tit. S. Marcelli s. Ego Rodulphus diaconus card. S. Luciae s. Ego Guido diac. card. S. Mariae in Porticu s. Ego Oddo diac. card. S. Nicolai in Carcere Tulliano s. Datum Laterani per manum Rolandi Sanctae Romanae Ecclesiae presbyteri cardinalis et cancellarii VII Kal. Maii, indictione II, Incarnationis Dominicae anno 1154, pontificatus vero domini Anastasii IV papae, anno primo.